ai4bharat/Pralekha huggingface dataset:
श्रम आणि रोजगार मंत्रालय
वैद्यकीय सेवा आणि सेवा वितरण यंत्रणा विस्तारण्यासाठी कर्मचारी राज्य विमा महामंडळाच्या  188 व्या बैठकीत महत्त्वपूर्ण निर्णय
2022 च्या अखेरपर्यंत कर्मचारी राज्य विमा  योजना संपूर्ण देशात लागू केली जाईल
महाराष्ट्रातील सहा ठिकाणी ईएसआयसीद्वारे 100 खाटांची रुग्णालये उभारण्यात येणार
पुणे येथील ईएसआयसी रुग्णालयाचे 500 खाटांच्या अद्ययावत रुग्णालयात रूपांतर करणार
श्रम आणि रोजगार मंत्री भूपेंद्र यादव यांच्या अध्यक्षतेखाली कर्मचारी राज्य विमा महामंडळाच्या  आज झालेल्या 188 व्या बैठकीत देशभरातील वैद्यकीय सेवा आणि सेवा वितरण यंत्रणा विस्तारण्यासाठी महत्त्वपूर्ण निर्णय घेण्यात आले. 2022 च्या अखेरपर्यंत संपूर्ण देशात कर्मचारी राज्य विमा  योजना लागू करण्याचा निर्णय घेण्यात आला आहे.सध्या, ईएसआय योजना 443 जिल्ह्यांमध्ये पूर्णपणे आणि 153 जिल्ह्यांमध्ये अंशत: लागू क आहे, तर 148 जिल्हे ईएसआय योजनेत समाविष्ट नाहीत.2022 च्या अखेरपर्यंत ही योजना अंशत: लागू असलेले आणि अंमलबजावणी न झालेले देशभरातील जिल्हे या योजनेत पूर्णपणे समाविष्ट केले जातील.आयुष्मान भारत पीएमजेएवायच्या आयएमपी आणि संलग्न रुग्णालयांच्या माध्यमातून नवीन दवाखानासह शाखा कार्यालय स्थापन करून वैद्यकीय सेवा प्रदान केल्या जातील.
कर्मचारी राज्य विमा महामंडळाने  देशभरात 23 नवीन 100 खाटांची रुग्णालये स्थापन करण्याचा निर्णय घेतला आहे. महाराष्ट्रातील पालघर, सातारा, पेण, जळगाव, चाकण आणि पनवेल येथे ही सहा रुग्णालये ईएसआयसीद्वारे उभारली जातील.या रुग्णालयांशिवाय 62 ठिकाणी 5 डॉक्टर असलेले दवाखानेही सुरू करण्यात येणार आहेत.महाराष्ट्रात 48 दवाखाने, दिल्लीत 12 दवाखाने आणि हरियाणामध्ये 2 दवाखाने सुरू होणार आहेत.ही रुग्णालये आणि दवाखाने विमाधारक कामगारांना आणि त्यांच्यावर अवलंबून असलेल्यांना ,त्यांच्या निवासस्थानाच्या जवळपासच्या परिसरात दर्जेदार वैद्यकीय सेवा पुरवतील आणि विमाधारकांना देण्यात येणाऱ्या उपायोजनांमध्ये देखील वाढ करतील.
दर्जेदार वैद्यकीय सेवा प्रदान करण्यासाठी, ईएसआयसी नवीन रुग्णालये स्थापन करत आहे आणि विद्यमान रूग्णालयांमध्ये सुधारणा करून पायाभूत सुविधांमध्ये वाढ करत आहे. नवीन रुग्णालये उभारण्यासाठी लागणारा वेळ लक्षात घेऊन, ज्या भागात ईएसआय योजना अंशत: अंमलात आणली आहे किंवा अंमलात आणली जाणार आहे किंवा जेथे ईएसआयसीच्या विद्यमान आरोग्य सेवा सुविधा मर्यादित आहेत अशा सर्व भागातील विमाधारक कामगार आणि त्यांच्या कुटुंबातील सदस्यांना ,आयुष्मान भारत पीएमजेएवाय संलग्नीकृत रुग्णालयांद्वारे रोकड विरहित वैद्यकीय सेवांचा लाभ देण्याचा निर्णय ईएसआयसीने आपल्या बैठकीत घेतला आहे.या संलग्न व्यवस्थेद्वारे 157 जिल्ह्यांतील ईएसआय योजनेचे लाभार्थी आधीपासूनच कॅशलेस वैद्यकीय सेवेचा लाभ घेत आहेत. या निर्णयामुळे लाभार्थ्यांना उर्वरित जिल्ह्यांमध्ये कॅशलेस वैद्यकीय सेवा मिळण्यास मोठी मदत होणार आहे.
ईएसआयसी द्वारे गेल्या आठ महिन्यांत विविध पदांसाठी 6400 रिक्त पदांची जाहिरात काढण्यात आली आहे ज्यामध्ये 2000 हून अधिक डॉक्टर/शिक्षकांचा समावेश आहे, अशी माहिती केंद्रीय कामगार मंत्री भूपेंद्र यादव यांनी दिली.
पुणे येथील सध्या 200 खाटांच्या ईएसआयसी रुग्णालयाचे 500 खाटांच्या अद्ययावत रुग्णालयात रूपांतर करण्याच्या निर्णयही आजच्या बैठकीत घेण्यात आला. या रुग्णालयाच्या अद्ययावतीकरणामुळे पुण्यातील 7 लाख कामगार आणि त्यांच्या कुटुंबीयांना फायदा होणार आहे.
आरोग्य आणि कुटुंब कल्याण मंत्रालय
आयुष्मान भारत अंतर्गत 21 एप्रिलला घेतलेल्या तालुकास्तरीय आरोग्य मेळाव्यांमध्ये 4 लाख 82 हजारांपेक्षा अधिक व्यक्तींचा सहभाग
चौथ्या दिवशी देशभरातील 587 तालुक्यांमध्ये आरोग्य मेळावे आयोजित
नवी दिल्ली, 22 एप्रिल 2022
स्वातंत्र्याच्या अमृतमहोत्सवान्तर्गत 16 ते 22 एप्रिल दरम्यान, केंद्रीय आरोग्य आणि कुटुंबकल्याण मंत्रालय राज्ये व केंद्रशासित प्रदेशांच्या सहकार्याने, 'आयुष्मान भारत आरोग्य आणि निरामयता केंद्रांच्या' कार्यक्रमाचा चौथा वर्धापनदिन साजरा करत आहे. देशभरात यासाठी मोठाच जोष आणि उत्साह दिसून येत आहे. केंद्रीय आरोग्यमंत्री, राज्ये/केंद्रशासित प्रदेशांचे आरोग्यमंत्री, खासदार, आमदार, केंद्रीय आरोग्य मंत्रालयाचे वरिष्ठ अधिकारी, प्रधान सचिव , राज्य/केंद्रशासित प्रदेशांचे आरोग्यसचिव, राज्य आरोग्य विभागाचे वरिष्ठ अधिकारी, प्रतिनिधी आणि स्थानिक पातळीवरील प्रतिष्ठित व्यक्तीही आयुष्मान भारत आरोग्य आणि निरामयता केंद्रांना  भेट देऊन, या केंद्रांच्या महत्त्वाबद्दल जनजागृती करत आहेत. परवडण्याजोग्या आरोग्यसुविधा सर्वांच्या आवाक्यात असाव्यात या दृष्टीने सदर केंद्रांचे महत्त्व लोकांना पटवून देण्यात येत आहे.
18 ते 22 एप्रिल या काळात तालुकास्तरीय आरोग्य मेळावे भरवण्यात येत आहेत. प्रत्येक राज्य/केंद्रशासित प्रदेशाच्या प्रत्येक जिल्ह्यात किमान एका तालुक्यात एक अशा प्रकारे देशभरात 1 लाखाहून अधिक केंद्रांमध्ये असे आरोग्य मेळावे भरवण्यात येत आहेत. तालुकास्तरावरील प्रत्येक मेळावा एक दिवसाचा असून, राज्य/केंद्रशासित प्रदेशातील प्रत्येक तालुका यामध्ये अंतर्भूत केला जाईल.
आरोग्य मेळाव्यांच्या चौथ्या दिवशी देशभरात 587 तालुक्यात आरोग्य मेळावे घेतले जाऊन त्यामध्ये 4 लाख 82 हजारांपेक्षा अधिक व्यक्ती सहभागी झाल्या. शिवाय, 66,000 हून अधिक आभा आरोग्य ओळखपत्रे बनवली गेली तसेच 18,000 प्रधानमंत्री जनआरोग्य योजना गोल्डन कार्डे वितरित करण्यात आली. हायपरटेन्शन, मधुमेह इत्यादी विकारांसाठी सहस्रावधी लोकांच्या तपासण्या करण्यात आल्या.
या केंद्रांत 16 एप्रिलला, इ-संजीवनी मंचामार्फत विक्रमी 3 लाख टेलिकन्सल्टेशन म्हणजे दूरध्वनीवरून वैद्यकीय सल्ले देण्यात आले. यापूर्वी एका दिवसात अशा 1.8 लाख इतक्या सर्वाधिक दूरसल्ल्यांची नोंद झाली होती. 21 एप्रिलला देशभरात 33 हजारांहून अधिक दूरसल्ले देण्यात आले.
S.Kulkarni/J.Waishampayan/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 153
पंतप्रधान कार्यालय
अहिंसा यात्रा संपन्नता समारोह कार्यक्रमाला पंतप्रधानांनी केले संबोधित
‘वसुधैव कुटुंबकम’ परंपरेचा विस्तार केल्याबद्दल आणि ‘एक भारत श्रेष्ठ भारत’ या मंत्राचा अध्यात्मिक प्रतिज्ञा म्हणून प्रसार केल्याबद्दल तेरापंथची केली प्रशंसा
"कोणत्याही प्रकारचे व्यसन नसतानाच स्वत्वाची खरी जाणीव शक्य आहे"
“सरकारच्या माध्यमातून सर्व काही करण्याची भारताची प्रवृत्ती कधीच नव्हती; इथे सरकार, समाज आणि अध्यात्मिक विद्वानांची नेहमीच समान भूमिका होती”
पंतप्रधान नरेंद्र मोदी यांनी आज दूरदृश्य प्रणालीच्या माध्यमातून दिलेल्या संदेशाद्वारे, श्वेतांबर तेरापंथच्या अहिंसा यात्रा संपन्नता समारोह कार्यक्रमाला संबोधित केले.
कार्यक्रमाच्या प्रारंभी, पंतप्रधानांनी भारतीय संतांच्या हजारो वर्ष अखंड सुरु असलेल्या परंपरेची आठवण करून दिली. श्वेतांबर तेरापंथाने आळसपणाचा त्याग करून आध्यात्मिक प्रतिज्ञा केली असल्याचे त्यांनी विशेष नमूद केले. तीन देशांत 18 हजार किलोमीटरची पदयात्रा पूर्ण केल्याबद्दल त्यांनी आचार्य महाश्रमणजींचे अभिनंदन केले. ‘वसुधैव कुटुंबकम’ या परंपरेचा विस्तार केल्याबद्दल आणि ‘एक भारत श्रेष्ठ भारत’ या मंत्राचा अध्यात्मिक प्रतिज्ञा म्हणून प्रचार केल्याबद्दल पंतप्रधानांनी आचार्य यांची प्रशंसा केली. पंतप्रधानांनी श्वेतांबर तेरापंथ यांच्याशी असलेल्या त्यांच्या दीर्घ स्नेहाचे स्मरण केले. आणि त्यांना त्यांच्या पूर्वीच्या विधानाची आठवण झाली की, “हा तेरा पंथ आहे , हा माझा पंथ है’ – हा तेरापंथ माझा मार्ग आहे.
2014 मध्ये लाल किल्ल्यावरून रवाना झालेल्या 'पदयात्रे'चे महत्त्व पंतप्रधानांनी अधोरेखित केले.आणि एक योगायोग नमूद केला की, त्यांनी स्वतः त्याच वर्षी भारताचे पंतप्रधान म्हणून आपला नवीन प्रवास सुरू केला आणि लोक सेवा आणि लोककल्याणाच्या प्रवासाला सुरुवात केली. पदयात्रेच्या सौहार्द , नैतिकता आणि व्यसनमुक्ती या विषयांवरील संकल्पनेची त्यांनी प्रशंसा केली. कोणत्याही प्रकारचे व्यसन नसतानाच स्वत्वाची खरी जाणीव शक्य आहे, असे ते म्हणाले. व्यसनापासून मुक्तता स्वतःमध्ये विलीन होण्यास कारणीभूत ठरते यातून विश्वासह सर्वांचे कल्याण होते, असे त्यांनी सांगितले.
आज स्वातंत्र्याच्या अमृत महोत्सवादरम्यान, स्वतःच्या पलीकडे जाऊन समाज आणि देशाप्रती कर्तव्य बजावण्याचे आवाहन देश करत आहे, असे पंतप्रधान म्हणाले. 'सबका साथ, सबका विकास, सबका विश्वास, सबका प्रयास' या भावनेने देशाची वाटचाल सुरू आहे, असे त्यांनी सांगितले. . सरकार सर्व काही करेल अशी भारताची प्रवृत्ती कधीच नव्हती आणि येथे सरकार, समाज आणि अध्यात्मिक विद्वानांनी नेहमीच समान भूमिका बजावली आहे, यावर पंतप्रधानांनी भर दिला. वचनपूर्तीच्या दिशेने कर्तव्याच्या मार्गावर चालत असताना,देश ही भावना प्रतिबिंबित करत आहे, असे ते म्हणाले.
भाषणाचा समारोप करताना पंतप्रधानांनी देशाला पुढे नेण्याचे प्रयत्न आणि प्रतिज्ञा कायम ठेवण्याचे आवाहन अध्यात्मिक नेत्यांना केले.
पंतप्रधान कार्यालय
आशियाई क्रीडा स्पर्धेत रौप्य पदक पटकावल्याबद्दल पुरुष ब्रिज चमूचे पंतप्रधानांनी केले अभिनंदन
आशियाई क्रीडा स्पर्धेत रौप्य पदक पटकावल्याबद्दल पुरुष ब्रिज चमूचे पंतप्रधान नरेंद्र मोदी यांनी अभिनंदन केले.
पंतप्रधानांनी एक्स या समाजमध्यमवर लिहिले आहे,
"भारतीय ब्रिज पुरुष चमूची आशियाई क्रीडा स्पर्धेतील अजोड कामगिरी आणि रौप्य पदक प्राप्ती याबद्दल अभिनंदन.
राजू तोलानी , अजय प्रभाकर खरे, सुमित मुखर्जी, राजेश्वर तिवारी , जॅगी शिवदासानी आणि संदीप ठकराल यांची उल्लेखनीय बुद्धिमत्ता आणि समर्पित वृत्ती दिसून आली.
रेल्वे मंत्रालय
रेल्वेच्या रेल हेरिटेज डिजिटायजेशन प्रोजेक्टचे पियुष गोयल यांच्या हस्ते उद्घाटन
नवी दिल्ली, 28 सप्टेंबर 2018
रेल्वेमंत्री पियुष गोयल यांनी गुगल आर्ट्स, कल्चरच्या सहकार्याने निर्माण केलेल्या रेल्वेच्या रेल हेरिटेज डिजिटायजेशन प्रोजेक्टचे व्हिडिओ कॉन्फरन्सिंगद्वारे उद्घाटन केले. https://artsandculture.google.com/project/indian-railways या लिंक द्वारे हा प्रकल्प पाहता येणार आहे. देशाचा रेल्वे वारसा राष्ट्रीय आणि आंतरराष्ट्रीय स्तरावरही ऑनलाईन मंचावर यामुळे पाहता येणार आहे. 165 वर्षाच्या या जुन्या संस्थेकडे जतन करण्यासाठी समृद्ध परंपरा लाभली आहे. भारतातली पहिली रेल्वे बोरीबंदर ते ठाणे दरम्यान धावली त्यामुळे रेल्वेच्या इतिहासात मुंबईला विशेष स्थान आहे असे गोयल म्हणाले. देशातल्या वेगवेगळ्या ठिकाणी या ऐतिहासिक प्रकल्पासाठी 22 डिजिटल स्क्रीन उभारण्यात येणार असल्याची माहिती त्यांनी दिली.
S.Tupe/N.Chitale/ P.Malandkar
(Visitor Counter : 82
पंतप्रधान कार्यालय
पंतप्रधान नरेंद्र मोदी यांनी तेलंगणा आणि आंध्र प्रदेशच्या मुख्यमंत्र्यांबरोबर साधला संवाद
तेलंगणा आणि आंध्र प्रदेशामध्ये होत असलेल्या अतिवृष्टीमुळे निर्माण झालेल्या परिस्थितीविषयी पंतप्रधान नरेंद्र मोदी यांनी आज तेलंगणाचे मुख्यमंत्री के. चंद्रशेखर राव आणि आंध्र प्रदेशचे मुख्यमंत्री वाय एस जगमोहन रेड्डी यांच्याशी संवाद साधला. पंतप्रधानांनी दोन्ही राज्यातल्या पूरस्थितीची माहिती घेतली.
‘‘तेलंगणाचे मुख्यमंत्री केसीआर गारू आणि आंध्र प्रदेश मुख्यमंत्री वाय एस जगन गारू यांच्याशी बोलून अतिवृष्टीमुळे राज्यात निर्माण झालेल्या परिस्थितीविषयी माहिती घेतली. तसेच पूरग्रस्तांच्या बचाव आणि मदत कार्यासाठी केंद्राच्यावतीने सर्वतोपरी मदत देण्यात येईल, अशी ग्वाही उभय मुख्यमंत्र्यांना दिली. अतिवृष्टीमुळे प्रभावित झालेल्या नागरिकांविषयी माझ्या मनात सहानुभूती आहे.’’ असे पंतप्रधान मोदी यांनी ट्वीटर संदेशात म्हटले आहे.
Spoke to @TelanganaCMO KCR Garu and AP CM @ysjagan Garu regarding the situation in Telangana and AP respectively due to heavy rainfall. Assured all possible support and assistance from the Centre in rescue & relief work. My thoughts are with those affected due to the heavy rains.
— Narendra Modi  October 14, 2020
विज्ञान आणि तंत्रज्ञान मंत्रालय
जागतिक महासागर दिना निमित्त राष्ट्रीय समुद्रविज्ञान संस्थेने आयोजित केली समुद्रकिनारा स्वच्छता मोहीम
पणजी, 8 जून 2023
जागतिक महासागर दिना निमित्त, केंद्रीय विज्ञान आणि तंत्रज्ञान मंत्रालयाअंतर्गत, राष्ट्रीय समुद्र विज्ञान संस्थेने  आज गोव्यामधील कारंझालेम बीच येथे समुद्रकिनारा स्वच्छता मोहिमेचे यशस्वीपणे आयोजन केले. आपले महासागर आणि किनारपट्टी भागाचे संरक्षण आणि जतन करण्याचे महत्व अधोरेखित करणे, हे या उपक्रमाचे उद्दिष्ट होते.
ओशन सोसायटी ऑफ इंडियाचे सचिव डॉ. मणी मुरली यांनी उपस्थितांना संबोधित करताना, सर्व मान्यवर समुद्रशास्त्रज्ञांना शुभेच्छा दिल्या. सहभागींमध्ये नवीन आणि तरुण चेहऱ्यांच्या लक्षणीय उपस्थितीची त्यांनी दखल घेतली, ज्यामधून महासागर संवर्धनाच्या उदात्त कामाप्रति त्यांची आवड आणि समर्पण दिसून आले.
8 जून हा दिवस जागतिक महासागर दिवस म्हणून साजरा करण्यासाठी संयुक्त राष्ट्रांच्या सर्वसाधारण सभेने 5 डिसेंबर 2008 रोजी मान्यता दिली असून, कोस्टल स्टडीज इन्स्टिट्यूट , अर्थात समुद्र किनारा अभ्यास संस्था आणि राष्ट्रीय समुद्र विज्ञान संस्था  या दोन्ही संस्था हा दिवस दर वर्षी साजरा करतात. या परंपरेला अनुसरून, हा दिवस साजरा करण्यासाठी, एनआयओ मंचाचे संशोधक आणि विद्यार्थी संघटनेने संस्थेच्या परिसरात अनेक प्रबोधनात्मक कार्यक्रमांचे आयोजन केले होते.
जागतिक महासागर दिनाच्या अनुषंगाने, एनआयओ ने, नॅशनल सेंटर फॉर कोस्टल रिसर्च  आणि ओशन सोसायटी ऑफ इंडिया  च्या सहयोगाने, गोव्याच्या समुद्र किनार्यावर व्यापक समुद्रकिनारा स्वच्छता कार्यक्रम आयोजित केला होता. देशातील विविध राज्यांमधील 17 समुद्रकिनारे या उपक्रमासाठी निवडण्यात आले असून, त्या ठिकाणी अशा स्वरुपाची स्वच्छता मोहीम राबवण्यात आली. ही एकी प्रेरणादायी असून, गोवा इथे आयोजित करण्यात आलेल्या या मोहिमेने सहभागींमध्ये सौहार्दाची भावना निर्माण केली.
समुद्रकिनारा स्वच्छता कार्यक्रमादरम्यान, दिलेल्या सूचनांचे काटेकोरपणे पालन करून सहभागींनी प्लॅस्टिक, जैव-कचरा आणि काच यांसारख्या टाकाऊ पदार्थांचे विलगीकरण केले. सहभागींनी आपल्या नागरी जबाबदारीचे पालन करून, परिश्रमपूर्वक कचऱ्याचे वर्गीकरण आणि संकलन केले. पुढील विल्हेवाट लावण्यासाठी आणि पुनर्वापरासाठी पणजी शहर महामंडळाकडे  तो कचरा सुपूर्द केला जाईल.
S.Patil/R.Agashe/P.Malandkar
सोशल मिडियावर आम्हाला फॉलो करा:@PIBPanaji /PIBPanaji /pib_goa pibgoa[at]gmail[dot]com /PIBGoa
(Visitor Counter : 57
पंतप्रधान कार्यालय
पंडित जवाहरलाल नेहरू यांना त्यांच्या जयंतीनिमित्त पंतप्रधानांनी वाहिली आदरांजली
पंतप्रधान नरेंद्र मोदी, यांनी भारताचे पहिले पंतप्रधान पंडित जवाहरलाल नेहरू यांना त्यांच्या जयंतीनिमित्त आदरांजली वाहिली आहे.
आपल्या ट्विटरसंदेशामध्ये पंतप्रधान म्हणाले:
"पंडित जवाहरलाल नेहरू जी यांना त्यांच्या जयंतीनिमित्त विनम्र अभिवादन."
माहिती आणि प्रसारण मंत्रालय
आयआयएस अधिकाऱ्यांची दुसरी अखिल भारतीय वार्षिक परिषद
नवी दिल्ली, 5 ऑगस्ट 2019
भारतीय माहिती सेवेतल्या अधिकाऱ्यांची दुसरी अखिल भारतीय वार्षिक परिषद आज नवी दिल्लीतल्या प्रवासी भारतीय केंद्रात आयोजित करण्यात आली होती. सरकारी योजनांसंदर्भातला संवाद आणि माहिती अधिक व्यापक व्हावी या दृष्टीने माहिती आणि प्रसारण मंत्रालयाच्या अंतर्गत येणाऱ्या सर्व मिडिया युनिटमध्ये अधिक सहयोग राहावा या दृष्टीने ही परिषद आयोजित करण्यात आली होती.
एकात्मिक आणि संकल्पना आधारित संवाद दृष्टीकोनाचा स्वीकार, सोशल मिडियाचा प्रादेशिक विस्तार आणि इंटीग्रेटेड डॅशबोर्डचा वापर, सरकारी संवाद प्रभाव मूल्यांकन ढाचा आणि त्याचा स्वीकार, गुरुनानक यांची 550 वी जयंती, महात्मा गांधी यांची 150 वी जयंती, भारतीय स्वातंत्र्याची 75 वर्ष आणि भारतीय आंतरराष्ट्रीय चित्रपट महोत्सवाचे सुवर्ण महोत्सवी वर्ष साजरे करण्याबाबत आराखडा या विषयांवर या परिषदेत सत्र घेण्यात आली. माहिती आणि प्रसारण मंत्रालयाच्या अखत्यारित येणाऱ्या मिडिया युनिटच्या कामगिरीचा आढावाही या परिषदेत घेण्यात आला.
केंद्रीय मंत्री प्रकाश जावडेकर यांनी परिषदेतल्या प्रतिनिधींना संदेश पाठवला. सरकारी कार्यक्रम आणि धोरणांची माहिती देण्याबरोबरच प्रतिसादाच्या महत्वावर त्यांनी भर दिला. माहिती सेवा अधिकारी म्हणजे सरकारचे डोळे आणि कान आहेत. कप्प्याकप्प्याने काम करणे टाळून एकत्रित दृष्टीकोन स्वीकारत मंत्रालयाशी संलग्न असलेल्या मिडिया युनिटबरोबर सहयोग ठेवून काम करावे असे आवाहन त्यांनी अधिकाऱ्यांना केले आहे. सरकारी माहिती अधिक रंजक आणि बदलत्या काळानुरुप राहावी यासाठी मास कम्युनिकेशन संस्थांमधल्या विद्यार्थ्यांची प्रतिभा उपयोगात आणण्याची सूचना त्यांनी केली.
सरकारी माहिती वेगवेगळ्या मंत्रालयानुसार देण्याचा दृष्टीकोन बदलून सर्वंकष आणि संकल्पना आधारित तसेच नागरिक केंद्री दृष्टीकोन स्वीकारण्याच्या आवश्यकतेवर माहिती आणि प्रसारण सचिव अमित खरे यांनी उद्घाटनपर सत्रात भर दिला. नागरिकांची विशेषत: सरकारी योजनांच्या लाभार्थींचा सहभाग निश्चित करण्यासाठी सहभागात्मक संवाद स्वीकारण्याचे महत्व त्यांनी अधोरेखित केले. माहिती सेवा अधिकाऱ्यांनी संवादामधे डिजिटल प्रणालीचा स्वीकार करण्याची गरज त्यांनी व्यक्त केली.
माहिती आणि प्रसारण मंत्रालय, प्रसार भारती आणि इंडियन इन्स्टीट्युट ऑफ मास कम्युनिकेशनच्या अधिकाऱ्यांसह देशभरातले माहिती सेवा अधिकारी या परिषदेला उपस्थित होते.
B.Gokhale/N.Chitale/P.Malandkar
(Visitor Counter : 101
नागरी उड्डाण मंत्रालय
आणखी 6 विमानतळांवर डिजी यात्राची सुविधा
ऑगस्ट महिन्यात मुंबई, अहमदाबाद, कोची, लखनौ, जयपूर आणि गुवाहाटी विमानतळांवर डिजी यात्रा सुविधा होणार सुरू
आता डिजी यात्रा सक्षम विमानतळांची संख्या होणार तेरा
3.46 दशलक्ष प्रवाशांनी 10 ऑगस्ट 2023 पर्यंत, डिजी यात्रा सुविधेचा केला वापर
नवी दिल्ली, 11 ऑगस्ट 2023
या महिन्यात - ऑगस्ट 2023 मध्ये मुंबई, अहमदाबाद, कोची, लखनौ, जयपूर आणि गुवाहाटी या आणखी 6 विमानतळांवर डिजी यात्रा सुविधा सुरू केली जाणार आहे. या विमानतळांवर डिजी यात्रा पायाभूत सुविधांची अंमलबजावणी आणि स्थापना टप्प्याटप्प्याने केली जाईल.
नागरी विमान वाहतूक आणि पोलाद मंत्री ज्योतिरादित्य यांच्या हस्ते 1 डिसेंबर 2022 रोजी, नवी दिल्ली, वाराणसी आणि बेंगळुरू या तीन विमानतळांवर, डिजी यात्रा सुविधेचा प्रारंभ झाला. त्यानंतर आणखी चार विमानतळांवर, विजयवाडा, पुणे, हैदराबाद आणि कोलकाता येथे ही सुविधा लागू करण्यात आली. त्यामुळे डिजी यात्रा विमानतळांची संख्या सात झाली होती. आता नव्याने उपरोक्त सहा विमानतळांच्या समावेशासह, डिजी यात्रा-सक्षम विमानतळांची एकूण संख्या तेरा होणार आहे.
डिजी यात्रा सुविधेचा 10 ऑगस्ट 2023 पर्यंत, 34,60,454 हवाई प्रवाशांनी वापर केला आहे. त्याच तारखेपर्यंत, डिजी यात्रा मोबाईल ऍप्लिकेशन वापरकर्त्यांची संख्या 1.29 दशलक्ष होती.
डिजी यात्रा सुविधा ही एफआरटी म्हणजेच ‘फेशियल रिकग्निशन टेक्नॉलॉजी’ वर आधारित सुविधा आहे. विमानतळांवर प्रवाशांबरोबर संपर्करहित, निर्बाध प्रक्रिया साध्य करण्यासाठी संकल्पित मोबाईल ऍप्लिकेशन-आधारित सुविधा आहे. याद्वारे प्रवाशांना त्यांची ओळख आणि प्रवास तपशील सत्यापित करण्यासाठी त्या व्यक्तीच्या चेहऱ्याच्या वैशिष्ट्यांचा वापर करून कागदविरहीत आणि कोणत्याही प्रकारे संपर्करहीत प्रक्रियेद्वारे विमानतळावरील विविध तपास स्थानांमधून जाण्यास मदत होते.
डिजी यात्रा प्रक्रियेत, प्रवाशांच्या वैयक्तिकरित्या ओळखण्यायोग्य माहिती  डेटाचे कोणत्याही प्रकारे केंद्रीय संचयन केले जात नाही. प्रवाशांचा सर्व डेटा त्यांच्या स्मार्टफोनच्या वॉलेटमध्ये एनक्रिप्टेड आणि संग्रहित केला जातो.
तसेच माहिती फक्त प्रवासी आणि ती व्यक्ती प्रवास करीत असलेल्या मूळ विमानतळावर त्यासंबंधित स्थान यांच्यामध्येच सामायिक केली जाते. यासाठी प्रवाशाला डिजी यात्रा आयडी प्रमाणित करणे आवश्यक आहे. उड्डाणानंतर 24 तासांच्या आत विमानतळाच्या सिस्टममधून डेटा काढून टाकला जातो. प्रवासी जेव्हा प्रवास करतात तेव्हाच आणि केवळ मूळ विमानतळावर डेटा थेट सामायिक केला जातो.
S.Patil/S.Bedekar/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 73
गृह आणि शहरी व्यवहार मंत्रालय
पीएम स्वनिधी योजना
नवी दिल्ली, 7 ऑगस्ट 2023
कोविड-19 महामारीच्या संकटामुळे विपरीत परिणाम झालेले व्यवसाय पुन्हा सुरु करण्यासाठी फिरत्या विक्रेत्यांना खेळते भांडवल स्वरूपातील कर्ज विनातारण उपलब्ध करून देण्याची सुविधा सुरु करण्यासाठी केंद्रीय गृहनिर्माण आणि शहरी व्यवहार मंत्रालय 1 जून 2020 पासून पंतप्रधान स्वनिधी योजना राबवीत आहे. या योजनेची उद्दिष्टे खालील प्रमाणे आहेत;
- 1 वर्षाच्या कालावधीसाठी ₹10,000 पर्यंत खेळते भांडवल स्वरूपातील कर्ज विनातारण उपलब्ध करून देण्याची सुविधा. आधीच्या कर्जाच्या परतफेडीवर, दुसऱ्या आणि तिसऱ्या टप्प्यात अनुक्रमे ₹20,000 आणि ₹50,000 चे कर्ज
- वार्षिक 7% व्याज अनुदानाद्वारे नियमित परतफेडीला प्रोत्साहन देणं आणि
- डिजिटल व्यवहारांना प्रोत्साहन म्हणून प्रति वर्ष ₹1,200 पर्यंत कॅशबॅक
 PM SVAnidhi योजनेअंतर्गत, सुरुवातीला रुपये 10,000 पर्यंतचे खेळते भांडवल स्वरूपातील कर्ज विनातारण उपलब्ध करून देण्याची सुविधा सुरु आली. आणखी कर्जाची आवश्यकता लक्षात घेऊन, ₹ 20,000 पर्यंतचे दुसरे कर्ज 9 एप्रिल 2021 पासून आणि 50,000 रुपयांपर्यंतचे तिसरे कर्ज 1 जून 2022 पासून सुरू करण्यात आले.
 आणि  मंत्रालयाने कॅशबॅक योजनेत सुधारणा केली आहे. त्यानुसार 1 फेब्रुवारी, 2023 पासून प्रत्येक डिजिटल व्यवहारांसाठी ₹ 1 चा परतावा देण्यात येईल. एका महिन्यात जास्तीत जास्त 100 रुपयांपर्यंतच्या परव्याची सीमा निर्धारित करण्यात आली आहे. म्हणजेच एका वर्षात 1200 रुपयांपर्यंतच्या परताव्याची सीमा असेल.
 आणि  2 ऑगस्ट 2023 पर्यंत स्वनिधी योजनेअंतर्गत आंध्र प्रदेशमध्ये एकूण 2,62,811 कर्ज मंजूर करण्यात आले आहेत. आंध्र प्रदेश राज्यात या योजनेंतर्गत 2022-23 आणि 2023-24  आर्थिक वर्षात मंजूर झालेल्या एकूण कर्जांची संख्या अनुक्रमे 49,534 आणि 12,097 आहे.
या योजनेंतर्गत पात्र पदपथ विक्रेत्यांची ओळख आणि नवीन अर्ज जमा करण्याची जबाबदारी राज्य आणि युएलबी, अर्थात शहरी स्थानिक संस्थांची असणार आहे. मात्र लाभार्थ्यांची संख्या वाढवण्यासाठी मंत्रालय पुढाकार घेत आहे, ज्यात राज्ये, केंद्रशासित प्रदेश, यूएलबी/कर्ज देणाऱ्या संस्थांसोबत नियमित आढावा बैठका आयोजित करणे, रेडिओ जिंगल्सचे प्रसारण, दूरदर्शनवरील जाहिराती आणि वृत्तपत्रातील जाहिराती यांसारख्या जागरूकता मोहीमांचा यात समावेश आहे. राज्ये आणि केंद्रशासित प्रदेशांना या योजनेचा लाभ घेण्यासाठी, विक्रेत्यांपर्यंत पोहोचण्यासाठी आणि या योजनेच्या फायद्यांचा प्रसार करण्यासाठी स्थानिक भाषांमध्ये माहिती, शिक्षण आणि संवाद सामग्रीचा नियमितपणे पुरवठा केला गेला आहे.
गृहनिर्माण आणि शहरी व्यवहार राज्यमंत्री कौशल किशोर यांनी आज राज्यसभेत एका लेखी उत्तरात ही माहिती दिली.S.Tupe/S.Mohite/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 347
रसायन आणि खते मंत्रालय
30 जून 2020 या एकाच दिवशी खतांचे 73 रेक्स पोहचविण्याचा विक्रम
गौडा यांनी खते विभागाच्या उल्लेखनीय कामगिरीबद्दल केले अभिनंदन तर रेल्वेचीही केली प्रशंसा
नवी दिल्ली, 2 जुलै 2020
केंद्रीय रसायन आणि खते मंत्री सदानंद गौडा यांनी आज खते विभागातील अधिकाऱ्यांचे अभिनंदन केले; तसेच 30 जून 2020 या एकाच दिवशी 73 खतांचे  पोहचविण्यास मदत केली म्हणून, रेल्वे मंत्रालयाबद्दलही कृतज्ञता व्यक्त केली. एकाच दिवसात एवढे खतांचे रेक्स पोहचविणे हा आतापर्यंतचा एक विक्रमच आहे, असे गौडा यावेळी म्हणाले.
यावर्षी जून महिन्यात साधारणतः दरदिवशी 56.5 रेक्स पोहचविली जात होती. पण हा ऐतिहासिक विक्रमी आकडा आहे.
पंतप्रधान नरेंद्र मोदी यांच्या नेतृत्वाखाली सरकार शेतकऱ्यांना, परवडणाऱ्या दरात वेळेवर खतांचा पुरवठा करण्यास कटिबद्ध आहे, असेही त्यांनी यावेळी सांगितले. येत्या खरीपाच्या हंगामासाठी, देशभरातील शेतकऱ्यांना पुरेशा प्रमाणात खतांचा स्थिर पुरवठा केला जाईल, यासाठी केंद्र सरकार, सर्व राज्य सरकारांच्या संपर्कात असून त्याची काळजी घेतली जाईल.
S.Pophale/S.Patgoankar/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 159
ऊर्जा मंत्रालय
कर भरणा केल्यानंतरचा ‘पॉवरग्रिड’चा एकत्रित नफा 12,000 कोटींच्या वर
बोनस शेअर्स आणि अंतिम लाभांश देण्याची पॉवरग्रिड मंडळाची शिफारस
नवी दिल्ली, 18 जून 2021
ऊर्जा मंत्रालयाच्या अखत्यारीतील सार्वजनिक क्षेत्रातील केंद्रीय कंपनी, भारतीय पॉवर ग्रिड महामंडळ लिमिटेड  ने 31 मार्च 2021 रोजी संपलेल्या आर्थिक वर्षाचा ताळेबंद जाहीर केला आहे. या महारत्न कंपनीने गेल्या आर्थिक वर्षात 40,824 कोटी रुपयांचे उत्पन्न मिळवले असून कर वजा जाता 12,036 कोटी रुपयांचा एकत्रित नफा मिळवला आहे. आर्थिक वर्ष 2019-20 मध्ये या कंपनीच्या उत्पन्नात 6 % तर नफ्यात 9% ची वाढ झाली आहे.
या कंपनीने केवळ एकटीने 40,527 कोटी रुपयांचे उत्पन्न आणि कर वजा जाता 11,936 कोटी रुपये नफा मिळवला आहे. गेल्या आर्थिक वर्षाच्या तुलनेत कंपनीच्या उत्पन्नात 6% आणि नफ्यात 10% वाढ झाली आहे.
वित्तीय वर्ष 2020-21 मध्ये कंपनीला 11,284 रुपयांचा भांडवली खर्च आला आणि कंपनीकडे 21,467 कोटी रुपयांची एकत्रित भांडवली मालमत्ता होती. पॉवरग्रिडच्या एकूण स्थावर मालमत्तेचे एकत्रित मूल्य 31 मार्च 2021 रोजी 2,41,498 कोटी इतके होते. मार्च 2020 मध्ये हे मूल्य 2,27,543 कोटी इतके होते.
अत्याधुनिक व्यवस्थापन तंत्रज्ञान, स्वयंचलित साधने आणि डिजिटलीकरणामुळे, पॉवरग्रिडने आर्थिक वर्ष 2020-21 मध्ये सरासरी पारेषण व्यवस्था उपलब्धता 99.76% राखण्यात यश मिळवले आहे.
पहिल्यांदाच, पॉवरग्रिड बोर्डाने कंपनीचे सामाईक समभाग , आपल्या समभागधारकांना 1:3 गुणोत्तराने बोनस समभाग म्हणून दिले आहेत.
त्यासोबतच, कंपनीने 30%  चा अंतिम लाभांश देण्याचा प्रस्तावही मांडला आहे. हा लाभांश पहिल्या आणि दुसऱ्या सरासरी 90 टक्के लाभांशांच्या व्यतिरिक्त देण्याचा प्रस्ताव आहे, आधीचे दोन्ही लाभांश 2020-21 मध्ये देण्यात आले आहेत. म्हणजेच वर्षाचा एकूण लाभांश प्रति समभाग 12 रुपये इतका असेल. गेल्यावर्षी तो प्रति समभाग 10 रुपये इतका होता.
आर्थिक वर्ष 2021 च्या अखेरीस, पॉवरग्रिडची आणि तिच्या उपकंपन्यांची एकूण पारेषण मालमत्ता पारेषण वाहिन्यांच्या 1,69,829 सीकेएम आणि पारेषण क्षमता 4,37,223 एमव्हीए इतकी होती. या दोन्हीमध्ये या आर्थिक वर्षात वार्षिक प्रमाणात अनुक्रमे चार आणि सात टक्क्यांची वाढ नोंदवण्यात आली.
Jaydevi PS/R.Aghor/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 208